شەفەق نیوز/ رێکخراو
گەرمەسێڕ فەیلی، دووپات کرد ک ئەوەگ وەسەر کورد فەیلی لە ساڵ ١٩٨٠ هات، شکست گەورەیگە
ئەرا ئی چینە، و هەمیش باس پێشکەشکردن خزمەتەیلیگ کرد دەربارەی سەنین زەوی لە پارێزگای
سلێمانی.
محسن یادگار فەیلی
وەرپرس رێکخراوەگە ئەرا ئاژانس شەفەق نیوز وت: رێکخراو گەرمەسێڕ فەیلی، وەرجە سێ ساڵ
دامەزریا، و ٧٠٠ ئەندام هالە ناوی و لە پارێزگای سلێمانی نزیکەی ٨٠٠ - ١٠٠٠ خیزان کورد
فەیلی هەس، فرەیان لە پارێزگای بەغدادە و ئەو بەشەگە لە پارێزگایل واسیت و دیالە و
بەسرەس.
فەیلی وتیش؛ ئیمە
لەیرا خزمەت گشت خیزانەیل کورد فەیلی کەیمن، وەتایبەت پشتگیریکردن ئەرا سەنین زەوی
ئەرایان، وەگورەی بڕیارەیل لایەن ئاسایش، و لە خود وەختەگە دووپات کرد ک پێشوازیکردن
خاسیگ لە پارێزگاگە ئەرایان هەس.
و دیاری کرد ک
ئەوەگ وەسەر کورد فەیلی لە جینۆساید ٤-٤-١٩٨٠ هات، خوەی رووژ شکست فەیلیەیلە، و لە
ماوەی ١٠ ساڵ لەو رووژەو، زیاتر لە ٦٠٠ هەزار کورد فەیلی وەرەو دەیشت عراق بار کریا،
و ٢٢ هەزار گەنج لە تەمەن ١٥ - ٢٨ ساڵان لە زیندانەیل نوگەرەت سەڵمان جینۆساید کریان،
لەو وەختەو تا ئیسە چارەنووسیان نەزانریا.
لە باوەتیگ تر
لە نووەوەبویەیل لە مەیدان سیاسی و رەوش کوردەیل فەیلی لە هەرێم کوردستان، یادگار باس
کۆبونەوەی نویسینگەی سیاسی لە یەکێتی نیشتمانی کوردستان کرد ک لەناوی باس داواکاریەیل
کورد فەیلی کریا لە داناین مافەیلیگ لەناو دەستور هەرێم کوردستان.
وباس داناین کورد
فەیلی لە وەزارەت شەهید و ئەنفالکریایەیل کرد، ک رەسینەوەی خاسیگ وەگەرد ئەندامەیل
یەکێتی لەی باوەتە بویە، و ئەوەسا کۆبونەوەیلیگ تر وەگەرد ئەو هێزە سیاسیەیلە لەی باوەت
و داواکاریەیلە ئەنجام دریەێد.
